TARYBOS SPRENDIMAS
2007 m. sausio 30 d.
panaikinantis Sprendimą 2003/487/EB dėl perviršinio deficito Prancūzijoje
(2007/154/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 104 straipsnio 12 dalį,
atsižvelgdama į Komisijos rekomendaciją,
kadangi:
(1)
Sprendimu 2003/487/EB (1), remiantis Komisijos rekomendacija pagal Sutarties 104 straipsnio 6 dalį, nuspręsta, kad Prancūzijoje yra susidaręs perviršinis deficitas. Taryba nurodė, kad 2002 m. valdžios sektoriaus deficitas sudarė 3,1 % BVP, t. y. viršijo Sutartyje nustatytą 3 % BVP pamatinę vertę, be to, Prancūzijos valdžios institucijos ir Komisijos tarnybos numatė, kad 2003 m. jis taip pat viršys 3 %; tuo tarpu bendroji valdžios sektoriaus skola siekė 58,2 % BVP ir buvo labai tikėtina, kad 2003 m. ji viršys Sutartyje nustatytą 60 % pamatinę vertę.
(2)
2003 m. birželio 3 d. pagal Sutarties 104 straipsnio 7 dalį ir 1997 m. liepos 7 d. Tarybos reglamento (EB) Nr. 1467/97 dėl perviršinio deficito procedūros (PDP) įgyvendinimo paspartinimo ir paaiškinimo (2) 3 straipsnio 4 dalį Taryba, remdamasi Komisijos rekomendacija, Prancūzijai pateikė rekomendaciją iki 2004 m. ištaisyti perviršinio deficito padėtį. Rekomendacija buvo paskelbta viešai.
(3)
2003 m. spalio mėn. Komisija laikėsi nuomonės, kad priemonės, kurių ėmėsi Prancūzija, buvo nepakankamos, kad atitiktų 2003 m. birželio 3 d. rekomendaciją, ir rekomendavo paspartinti perviršinio deficito procedūrą. Tačiau 2003 m. lapkričio 25 d. Taryba priėmė išvadas dėl Prancūzijai skirtų rekomendacijų ištaisyti deficito padėtį iki 2005 m., kurias 2004 m. liepos 13 d. panaikino Europos Bendrijų Teisingumo Teismas (3). 2004 m. gruodžio 14 d. Komisija priėmė komunikatą Tarybai, kuriame padarė išvadą, kad 2005 m. turėtų būti laikomi tinkamu terminu padėčiai ištaisyti. Jame taip pat padaryta išvada, kad iki tol Prancūzijos taikytos priemonės iš esmės atitiko priemones, skirtas perviršinio deficito padėčiai ištaisyti iki 2005 m., remiantis apie 1 % BVP koregavimu pagal ciklą 2004-2005 m. 2005 m. sausio 18 d. Taryba pritarė šiai nuomonei.
(4)
Pagal Sutarties 104 straipsnio 12 dalį Tarybos sprendimas dėl perviršinio deficito susidarymo turi būti panaikinamas, kai perviršinis deficitas atitinkamoje valstybėje narėje, Tarybos manymu, ištaisomas.
(5)
Remdamasi prie Sutarties pridėtu Protokolu dėl perviršinio deficito procedūros, Komisija teikia duomenis, reikalingus procedūrai įgyvendinti. Taikydamos šį Protokolą, valstybės narės dukart per metus, t. y. iki balandžio 1 d. ir iki spalio 1 d., turi pateikti duomenis apie valdžios sektoriaus deficitą ir skolą bei kitus susijusius kintamuosius, remiantis 1993 m. lapkričio 22 d. Tarybos reglamento (EB) Nr. 3605/93 dėl Europos bendrijos steigimo sutarties priede pateikto Protokolo dėl perviršinio deficito procedūros taikymo (4) 4 straipsniu.
(6)
Remiantis Komisijos (Eurostatas) pateiktais duomenimis pagal Reglamento (EB) Nr. 3605/93 8g straipsnio 1 dalį, iki 2006 m. spalio 1 d. gavus pranešimą iš Prancūzijos ir remiantis Komisijos tarnybų 2006 m. rudens prognoze, pagrįstai daromos šios išvados:
-
bendrasis valdžios sektoriaus deficitas, 2003 m. padidėjęs nuo 2002 m. užregistruotų 3,2 % BVP iki 4,2 % BVP, 2004 m. buvo sumažintas iki 3,7 % BVP, o 2005 m. - iki 2,9 % BVP, ir yra mažesnis už 3 % BVP deficito pamatinę vertę,
-
2004-2005 m. laikotarpiu struktūrinis koregavimas (t. y. pagal ciklą pakoreguoto balanso pagerėjimas atėmus vienkartines ir kitas laikinas priemones) pasiekė 1 procentinį punktą BVP: 2004 m. - 0,4 %, o 2005 m. - 0,6 %. Nors 2005 m. nominalus deficitas tapo mažesnis už Sutartyje nustatytą 3 % pamatinę vertę, kadangi buvo gauta didelių vienkartinių pajamų ir didesnių, nei numatyta, pajamų iš mokesčių, deficitas mažėjo ir dėl valstybės bei sveikatos apsaugos sektoriaus išlaidų geresnės kontrolės. Visų pirma metinis išlaidų augimas sveikatos apsaugos sektoriuje buvo smarkiai sumažintas, palyginti su ankstesniais metais, kadangi priemonės, kurių buvo nuspręsta imtis vykdant 2004 m. sveikatos apsaugos reformą, ėmė duoti rezultatų,
-
Komisijos tarnybų 2006 m. rudens prognozėje numatoma, kad 2006 m. deficitas bus toliau mažinamas iki 2,7 % BVP, o tai yra geresnė prognozė nei 2006 m. sausio mėn. atnaujintoje stabilumo programoje nustatyta vertė (2,9 %). Tikimasi, kad deficitas mažės toliau mažėjant metiniam išlaidų augimui sveikatos apsaugos sektoriuje ir nenutrūkstamai kontroliuojant išlaidas valstybės lygiu, kur, kaip tikimasi, bus pasiektas nulinės išlaidų augimo normos siekiamas tikslas. Galimybė pasinaudoti vienkartinėmis priemonėmis būtų apribota iki 1/4 % BVP. Rudens prognozėje numatoma, kad 2007 m. deficitas toliau mažės iki 2,6 % BVP (galimybę pasinaudoti vienkartinėmis priemonėmis apribojant iki 0,05 % BVP), o 2008 m. - iki 2,2 % BVP (remiantis prielaida, kad politika nesikeis, ir nenumatant jokių vienkartinių priemonių). Tai rodo, kad patikimu ir tvariu būdu buvo pasiektas mažesnis nei 3 % BVP deficito ir BVP santykis. Struktūrinio balanso (pagal ciklą pakoreguoto balanso atėmus vienkartines priemones) pagerėjimas 2006 m., 2007 m. ir 2008 m. atitinkamai vertinamas 0,5 %, 0,3 % ir 0,6 % BVP. Tai reikėtų vertinti atsižvelgiant į pažangą, padarytą siekiant Prancūzijos valdžios įstaigų nustatytų subalansuotos struktūrinės pozicijos vidutinės trukmės laikotarpio tikslų,
-
2005 m. padidėjęs nuo 2002 m. užregistruoto 58,2 % BVP iki 66,6 % BVP, o 2003 m. viršydamas Sutartyje nustatytą 60 % BVP pamatinę vertę, skolos BVP ir BVP santykis 2006 m. antrajame ketvirtyje sumažėjo iki 65,4 % BVP. Remiantis Komisijos tarnybų 2006 m. rudens prognoze, numatoma, kad 2006 m. bendroji valdžios sektoriaus skola toliau mažės iki 64,7 % BVP ir 2008 m. sudarys apie 63 % BVP (remiantis prielaida, kad politika nesikeis).
(7)
Tarybos nuomone, perviršinio deficito padėtis Prancūzijoje yra ištaisyta ir todėl reikėtų panaikinti Sprendimą 2003/487/EB,
PRIĖMĖ ŠĮ SPRENDIMĄ:
1 straipsnis
Atlikus bendrą įvertinimą daroma išvada, kad perviršinio deficito padėtis Prancūzijoje yra ištaisyta.
2 straipsnis
Sprendimas 2003/487/EB panaikinamas.
3 straipsnis
Šis sprendimas skirtas Prancūzijos Respublikai.
Priimta Briuselyje, 2007 m. sausio 30 d.